**Lønnssystemet**

**Beregningsmodell for utdanningsansiennitet som gjaldt frem til 30.04.2022:**

Det nye lønnssystemet er en kompetansestige basert på hvor langt i spesialiseringsløpet den enkelte lege har kommet, altså gjennomført tid i spesialisering. Antall år beregnes nå av den tiden legen faktisk er ansatt i stilling som lege i spesialisering (ikke hva som var tellende tjeneste etter tidligere regler for spesialistutdanning). Det betyr at innplassering i kompetansestigen baseres på ansettelsestid i stilling som LIS.

Med tid i spesialisering forstås tid i stilling som lege i spesialisering i sykehus innenfor samme, eller tilgrensende spesialitet. Med andre ord inngår ikke tid som LIS1 i kommunen. Det er antall år i stilling som lege i spesialisering som er relevant tid for lønnsplassering.

* All tid i stilling som Lege i spesialisering innenfor *samme, og tilgrensende,* spesialitet skal telles med. Se mer om "tilgrensende spesialitet" under definisjoner nedenfor.
	+ Legespesialister som bytter fra en spesialitet til en tilgrensende spesialitet, er sikret innplassering som legespesialist.
	+ Allmennmedisin: Attest fra tidligere arbeidsgiver må bekrefte at LIS har gått i en utdanningsstilling for at tjenesten skal kunne medregnes etter regler om samme eller tilgrensende spesialitet.
* Ved overgang fra en spesialitet til en *"ikke tilgrensende"* spesialitet, vil tid i tidligere stilling som lege i spesialisering medregnes med 1/3 av tiden, oppad begrenset til 3 år og 3 måneder. Dersom ansatt i samråd med leder kommer frem til at mer enn 1/3 av tiden er sammenfallende, og således har gitt progresjon i ny spesialitet, kan dette medregnes.
* Følgende skal medregnes i sin helhet ved samme eller tilgrensende spesialitet, og med 1/3 av tiden dersom spesialiteten ikke er tilgrensende:
	+ Tid i vikariat som overlege skal medregnes
	+ Ansatte som er borte fra arbeidet med rett til foreldrepenger, svangerskapspenger og adopsjonspenger etter bestemmelsene i folketrygdloven eller annen lovfestet permisjon med lønn, opprettholder lønn og utdanningsansiennitet som om de var i arbeid i perioden.
	+ Forskning skal kun telle med dersom det er en del av utdanningsløpet og inngår blant læringsmålene i spesialistutdanningen. Forskningstjeneste vil være oppad begrenset til 20 måneder innenfor utdanningsløpet. LIS som har permisjon fra spesialistutdanningen for å være forsker/stipendiat, eller har hatt forskningstjeneste før ansettelse i stilling som LIS 2/3, vil ikke få forskningsperioden medregnet.
	+ Godkjent tjeneste i tilsvarende utdanningsstilling fra utlandet skal medregnes, jf. spesialistforskriften § 32, 2. og 3. ledd.